SL Uradni list Evropske unije C 87/14

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 87/06

Ta objava daje pravico do ugovora zoper vlogo za spremembo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„PARMIGIANO REGGIANO“

ES št.: IT-PDO-0317-0016-26.7.2007

ZGO ( ) ZOP ( X )

1. Spremenjena postavka v specifikaciji proizvoda

—  Ime proizvoda — Opis proizvoda —  Geografsko območje —  Dokazilo o poreklu — Metoda pridobivanja —  Povezava — Označevanje — Nacionalne zahteve — Drugo (navedite)

2. Vrsta spremembe

—  Sprememba enotnega dokumenta ali povzetka — Sprememba specifikacije registrirane ZOP ali ZGO, za katero še nista bila objavljena enotni dokument ali povzetek —  Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) —  Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Sprememba(-e)

3.1 Opis:

Natančneje se opišejo značilnosti končnega proizvoda.

Podrobneje se opiše način hranjenja krav, ki proizvajajo mleko za proizvodnjo sira ZOP „Parmigiano Reggiano“, da bi se jasneje določili elementi, ki se nadzorujejo.

3.2 Metoda pridobivanja

Natančneje se določi dovoljena in nedovoljena krma za prehrano krav mlekaric.

Shranjevanje kakršne koli silirane krme v vzrejnem obratu je prepovedana, da prepreči tveganje okužbe, do katere bi lahko prišlo tudi preko tal in krme. Predvideno je, da morebitna vzreja goveda za meso poteka v prostorih, ki so ločeni od prostora za vzrejo živine za proizvodnjo mleka.

Uvedejo se določila glede velikosti kotlov in njihove uporabe, ki zagotavljajo tradicionalno rabo in navade, da bi se ohranila obrtniški način proizvodnje in povezanost z ozemljem. Uvede se možnost ponovne uporabe 15 % kotlov sirarne za ponovno sirjenje, kar je utemeljeno s posebnimi tehnično-izvajalnimi pogoji proizvodnega ozemlja ZOP „Parmigiano Reggiano“. Ta nova določba je namenjena reševanju problema povečanja laktacije krav mlekaric, ki se pojavi zaradi laktacijske krivulje; na ta način se omogoča sirarnam boljši izkoristek večje količine mleka brez dodatnega nameščanja novih kotlov ali novih struktur. 15 % povečanje kotlov je v skladu s povprečnim povečanjem mlečne proizvodnje.

Odstranjeno je sklicevanje na vroči žig, saj uporaba odprtega ognja v zorilnicah, po veljavni zakonodaji, ni dovoljena.

3.3 Označevanje

Za zagotavljanje pristnosti in za pravilno identifikacijo sira „Parmigiano Reggiano“, ki se na trg sprosti že zapakiran, nariban in v kosih, se vpelje specifično pravilo za etikete: na zgornjem delu etikete je slika kosa sira iz koluta sira „Parmigiano Reggiano“ in nož za rezanje sira, na spodnjem delu pa napis „PARMIGIANO REGGIANO“.

Odstrani se zahteva po zapisu „Parmigiano Reggiano o CFPR“ na dodani kazeinski ploščici. Ta odstranitev bo omogočala uporabo tudi drugačnih zapisov, kot je „Consorzio del Formaggio Parmigiano Reggiano“, ali uporabo skupne oznake.

Uvede se naziv „prima stagionatura“ (prvo zorenje) kot ekvivalent za drugo kategorijo ali „mezzano“ (srednje zrel).

3.4 Nacionalne zahteve

V proizvodni standard se vnese sklicevanje na odlok predsednika ministrskega sveta z dne 4. novembra 1991, ki je bil že veljaven in se je izvajal.

3.5 Drugo

Predvidi se, da se razrez in pakiranje obvezno izvajata na območju porekla zaradi zagotavljanja kakovosti in sledljivosti. V skladu s smernicami, ki jih navaja Sodišče v razsodbi z dne 25. junija 2002 (C-66/00) ter v razsodbi z dne 20. maja 2003 (C-469/00), je za zaščito potrošnikov edini pravi ukrep za zagotavljanje pristnosti sira „Parmigiano Reggiano“, ki se na trgu pojavlja v zapakiranih kosih, pakiranje na samem območju porekla. To pa zaradi tega, ker na kosih brez skorje ni identifikacijske oznake proizvoda, ki jo sestavljata oznaka porekla in oznaka izbora, drugače vidna na celem kolutu, na veliko kosih s skorjo pa ne; skratka za zagotavljanje pristnosti zapakiranega proizvoda in s tem tudi popolne sledljivosti. Glede kakovosti pa se pri odpiranje koluta siru odvzame zaščito, ki jo daje skorja, saj je izredno suha in je tako odličen izolator navzven. Skorja ščiti sir pred nevarnostjo dehidracije, oksidacije, prepuščanja vlage (transudacije) in taljenja maščobnega deleža ter preprečuje širjenje plesni. Razrezane kose je treba čim hitreje po odprtju koluta, vakuumsko zapakirati v kontroliranem okolju, po določenih postopkih in pod nadzorom strokovnega osebja, da bi se izognili nepopravljivim spremembam.

ENOTNI DOKUMENT

UREDBA SVETA (ES) št. 510/2006

„PARMIGIANO REGGIANO“

ES št.: IT-PDO-0317-0016-26.7.2007

ZGO ( ) ZOP ( X )

1. Naziv

„Parmigiano Reggiano“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda (Priloga II)

Skupina 1.3 Siri

3.2 Opis proizvoda, za katerega se uporablja ime iz točke 1

„Parmigiano Reggiano“ je trdi sir, iz kuhanega testa, ki zori počasi, pridelan iz surovega kravjega mleka, delno posnetega na površju. Mleko ne sme biti izpostavljeno termičnim obdelavam in mora biti pridobljeno od krav mlekaric, hranjenih s krmo iz območja porekla. Zorenje traja najmanj 12 mesecev. „Parmigiano Reggiano“ se lahko prodaja v celih kolutih, v kosih ali nariban.

„Parmigiano Reggiano“ ima naslednje značilnosti:

— je valjaste oblike z rahlo izbočenim ali skoraj ravnim krajcem, ploskvi sta ravni, z rahlo dvignjenim robom;

— mere: premer ravnih ploskev je od 35 do 45 cm, višina krajca pa od 20 do 26 cm;

— najmanjša teža koluta: 30 kilogramov;

— zunanji videz: skorja je naravne slamnate barve;

— debelina skorje: približno 6 mm;

— barva testa: od rahlo slamnate do slamnate barve;

— značilni vonj in okus testa: dišeč, nežen, polnega vendar ne ostrega okusa;

— zgradba testa: drobnozrnata, z značilnim luskastim lomljenjem;

— maščoba v suhi snovi: najmanj 32 %.

3.3 Surovine (samo za predelane proizvode)

Kravje mleko, sol, telečje sirilo.

Mleko mora biti mleko krav, vzrejenih na omejenem geografskem območju.

Uporaba dodatkov ni dovoljena.

3.4 Krma (samo za proizvode živalskega izvora)

Osnovna prehrana krav je krma iz omejenega geografskega območja ter je količinsko in kakovostno določena.

Najmanj 75 % suhe snovi mora biti proizvedenih znotraj geografskega območja.

Najvišja vsebnost krme je 50 % suhe snovi v obroku.

Uporaba silirane krme je prepovedana.

3.5 Posebni proizvodni postopki, ki jih je treba izvajati na opredeljenem geografskem območju

Vzreja krav mlekaric za proizvodnjo mleka za „Parmigiano Reggiano“ mora potekati na opredeljenem geografskem območju.

Proizvodnja in predelava mleka se morata odvijati na opredeljenem geografskem območju. Mleko večerne in jutranje molže se v skladu s proizvodno specifikacijo predaja v sirarne surovo in nepredelano. Jutranje mleko se pretoči v bakrene kotle, kjer se pomeša z večernim mlekom, delno posnetim na površju. Mleku se doda avtohtona sirotka za sirjenje. Uporaba izbranih encimov ni dovoljena. Koagulacija, ki se sproži zgolj z uporabo telečjega sirila, sledi rezanje sesirjenega mleka in kuhanje. Po sedimentaciji se sirno maso vloži v posebne modele za oblikovanje kolutov. Sledi označevanje. Po nekaj dnevih se postopek nadaljuje s soljenjem v solnici, kateremu sledi zorenje, ki traja najmanj 12 mesecev.

Najkrajše obdobje zorenja je 12 mesecev in mora potekati na opredeljenem geografskem območju.

Po koncu tega obdobja zorenja je na vrsti strokovno preverjanje za ugotavljanje skladnosti s proizvodno specifikacijo.

3.6 Posebna pravila za rezanje, ribanje, pakiranje itd.

„Parmigiano Reggiano“ se lahko prodaja v celih kolutih, v kosih ali nariban.

Za zaščito potrošnikov in za zagotavljanje pristnosti sira „Parmigiano Reggiano“, ki se na trgu prodaja zapakiran, nariban ali v kosih, morajo biti ribanje in kosanje sira ter pakiranje proizvoda izvedeni na opredeljenem geografskem območju. Ta ukrep je nujen za zagotavljanje porekla pakiranega proizvoda, saj identifikacijske oznake „Parmigiano Reggiano“, ki je vidna na celem kolutu, ni ali ni vidna pri naribanemu siru in siru v kosih. Poleg tega tudi za zagotovilo, da so kosi zapakirani v kratkem času po razkosanju, kar preprečuje dehidracijo, oksidacijo ali izgubo osnovnih organoleptičnih lastnosti sira „Parmigiano Reggiano“. Odpiranje koluta odvzame siru naravno zaščito, ki mu jo daje skorja, saj je izredno suha in je tako odličen izolator.

Pakiranje kosov sira „Parmigiano Reggiano“ je dovoljeno v obratih, kjer se kosi pripravijo.

Ribanje sira je dovoljeno zgolj za cele kolute, ki imajo zaščiteno označbo porekla „Parmigiano Reggiano“, pakiranje mora biti izvedeno takoj, brez kakršne koli obdelave in brez dodatkov, ki bi spreminjali obstojnost in izvorne organoleptične značilnosti.

3.7 Posebna pravila za označevanje

Vsak kolut sira „Parmigiano Reggiano“ mora imeti naslednje identifikacijske oznake: točkovni zapis „Parmigiano Reggiano“, ki je skupaj z matično številko proizvajalca, letnico in mesecem proizvodnje s posebnimi matricami (žigosnimi trakovi) vtisnjen na površino oboda, ovalni žig z zapisom „Parmigiano Reggiano Consorzio Tutela“, kazeinska ploščica z identifikacijskimi šiframi koluta, za kolute druge kategorije pa še dodaten identifikacijski znak.

Identifikacijski znak sira „Parmigiano Reggiano“, ki se na trgu prodaja zapakiran, nariban ali v kosih, ima na zgornji strani sliko kosa sira iz koluta „Parmigiano Reggiano“ in noža za rezanje sira, na spodnjem delu pa napis „PARMIGIANO REGGIANO“. Ta oznaka je obvezna sestavina etikete, narejena z uporabo tehnik, ki jih je Konzorcij opredelil v posebnem dokumentu.

4. Jedrnata opredelitev geografskega območja

Opredeljeno geografsko območje zajema ozemlja pokrajine Bologna na levem porečju reke Reno, Mantovo na desnem porečju reke Pad, Modeno, Parmo in Reggio nell’Emilia.

5. Povezava z geografskim območjem

5.1 Posebnost geografskega območja

Pri naravnih dejavnikih so pomembne predvsem značilna sestava prsti opredeljenega geografskega ozemlja, vse od apeninskega gorskega grebena do reke Pad, ter podnebne razmere, ki neposredno vplivajo tako na rastlinsko sestavo kot na posebno fermentacijo proizvoda. Človeški dejavniki pa so, poleg zgodovinske pomembnosti sira za lokalno gospodarstvo, tudi posebni postopki pridelave sira „Parmigiano Reggiano“, sad tradicionalne sirarske obrti, uveljavljene v preteklih stoletjih na zadevnem proizvodnem območju, ki se je zvesto in vztrajno prenašala z lokalnimi običaji.

5.2 Posebnost proizvoda

Posebna značilnost sira „Parmigiano Reggiano“ je struktura testa, ki je drobnozrnata, z značilnim luskastim lomljenjem, testo je prijetnega vonja in nežnega, polnega, vendar ne preostrega okusa, je izredno topljiv in zlahka prebavljiv.

Na te lastnosti vplivajo posebnosti ter kriteriji izbora mleka, ki se dnevno zbira v bakrenih kotlih, kjer se sesiri s pomočjo telečjega sirila z visoko vsebnostjo himozina, ter seveda soljenja v slanici in dolgega obdobja zorenja.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO)

Posebne kemično fizikalne in mikrobiološke lastnosti mleka, ki zagotavljajo značilnosti in kakovost sira „Parmigiano Reggiano“, so take predvsem zaradi prehrane krav mlekaric, saj se prehranjujejo s krmo iz območja porekla, strogo pa je izključena uporaba silirane krme.

Najkrajše obdobje zorenja je 12 mesecev in se mora odvijati v opredeljenem geografskem območju zaradi posebnih podnebnih razmer, saj tako proizvod v postopku predelave mleka preko posebnih encimskih postopkov dobi posebne značilnosti sira „Parmigiano Reggiano“.

Sklic na objavo specifikacije

(Člen 5(7) Uredbe (ES) št. 510/2006)

Celotno besedilo proizvodne specifikacije je na voljo na spletni strani:

— na naslednji povezavi www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

— neposredno na domači strani ministrstva (www.politicheagricole.it), kjer izberete „Prodotti di Qualità“ (na levi strani zaslona) in nato „Disciplinari di Produzione all’esame dell’UE (Reg CE 510/2006)“

(1) UL L 93, 31.3.2006, str. 12.